Na osnovu Odluke Upravnog odbora Univerziteta u Sarajevu broj: 02-37-14/20 od 16.07.2020. godine i člana 7. Pravilnika o zakupu prostora na Univerzitetu u Sarajevu, Prirodno-matematički fakultet Univerziteta u Sarajevu objavljuje

**JAVNI OGLAS ZA PRIKUPLJANJE PONUDA ZA ZAKUP POSLOVNOG PROSTORA NA PRIRODNO-MATEMATIČKOM FAKULTETU UNIVERZITETA U SARAJEVU**

I

Prirodno-matematički fakultet Univerziteta u Sarajevu izdaje u zakup poslovni prostor površine 63,75 m² koji se nalazi u prizemlju niske zgrade fakulteta na adresi Zmaja od Bosne broj 35 upisane na KO Sarajevo-Mahala LIII, katastarska čestica 3374/1 koji je u državnom vlasništvu/Univerzitet u Sarajevu.

 II

Poslovni prostor se izdaje u zakup zainteresiranim pravnim licima registriranim za obavljanje uslužne djelatnosti - namjena fotokopirnica što uključuje: kopiranje i printanje – CB i COLOR, skeniranje, spiralni uvez, meki (termo) uvez, tvrdi uvez, plastificiranje, izrada vizit kartica, izrada cjenovnika, izrada kalendara, DTP usluge, reklame, katalozi.

III

Početna cijena zakupnine za poslovni prostor iz tačke I iznosi 12 KM/m² bez PDV-a (ukupan mjesečni iznos zakupnine je 765, 00 KM bez PDV-a).

U cijenu iz prethodnog stava nisu uključeni mjesečni režijski troškovi (električna energija, grijanje, voda i telefon).

Ponuđeni iznos zakupnine ne može biti manji od početne cijene zakupnine.

Troškove svih isprava potrebnih za obavljanje registrirane djelatnosti u skladu sa zakonom snosi zakupoprimac. Troškove održavanja poslovnog prostora, zatim troškove nabavke novog namještaja i opreme, te polica osiguranja snosi zakupoprimac.

IV

Poslovni prostor izdaje se u zakup na period od 5 (pet) godina.

V

Depozit se određuje u visini tri početne zakupnine.

Iznos depozita ponuđača s kojim se zaključi ugovor o zakupu poslovnog prostora smatraće se njegovom garancijom za uredno plaćanje zakupnine, a ostalim učesnicima u javnom oglasu uplaćeni depozit će se vratiti u roku od osam dana od datuma donošenja odluke o izboru najpovoljnijeg ponuđača.

VI

Poslovni prostor se izdaje u zakup isključivo kao cjelina.

Poslovni prostor se nalazi u stanju građevinske dovršenosti i opremljen je sljedećim: priključak električne energije, centralno grijanje, voda, telefon i sanitarni čvor.

Prostor za obavljanje uslužne djelatnosti se sastoji od:

a) Prostor za obavljanje primarne djelatnosti površine 48,45 m²;

b) Hodnik površine 13,05 m²;

c) Sanitarni čvor 2,25 m².

Poslovni prostor daje se u zakup u viđenom stanju, pa je budući zakupoprimac obavezan predmetni poslovni prostor adaptirati o svom trošku, ali uz prethodno odobrenje menadžmenta fakulteta.

Vrijednost uloženih sredstava utrošenih za adaptaciju poslovnog prostora, odbijaće se u visini od 30% od mjesečne cijene zakupnine. Poslovni prostor je moguće razgledati prema dogovoru uz prethodnu najavu na kontakt telefon 061 202 323 ili na e-mail sekretarijat.pmf@gmail.com.

Radno vrijeme poslovnog prostora:

Ponedjeljak-petak – najranije od 07:00 do najkasnije 20:00 sati;

Subota - 08:00 do 16:00 sati.

VII

Univerzitet u Sarajevu i odabrani ponuđač zaključuju Ugovor o zakupu u pisanoj formi koji u ime Univerziteta potpisuje rektor i ovlašteno lice u ime zakupoprimca. Ako odabrani ponuđač ne zaključi ugovor i ne preuzme prostor u određenom roku, smatraće se da je odustao od ponude i neće mu se vratiti uplaćeni iznos depozita.

VIII

Ponude moraju sadržavati:

* osnovne podatke o ponuđaču (ime i prezime, adresa, JMB i drugi podaci za fizičko lice),
* ovjerenu kopiju rješenja o upisu u sudski registar sa svim prilozima za pravno lice,
* dokaz o uplaćenom depozitu,
* ponuđeni iznos zakupnine.

IX

Kriteriji za ocjenu ponuda su sljedeći:

* visina ponuđene zakupnine;
* reference ponuđača;
* raniji zakupodavno-ugovorni odnos između ponuđača i Prirodno-matematičkog fakulteta Univerziteta u Sarajevu.

Ukoliko dva ili više ponuđača ispunjavaju sve navedene kriterije i/ili ponude isti iznos zakupnine, prednost će imati onaj ponuđač koji je bio dosadašnji zakupoprimac i koji je uredno izmirio sve obaveze iz zakupnog odnosa.

 X

Javni oglas ostaje otvoren 8 (osam) dana od dana objavljivanja.

Prijave na javni oglas slati pismenim putem u zapečaćenoj koverti sa čitko naznačenim nazivom (ime i prezime), sjedištem (adresa) i brojem telefona podnosioca ponude sa naznakom „NE OTVARAJ – PRIJAVA NA JAVNI OGLAS ZA ZAKUP POSLOVNOG PROSTORA NA PRIRODNO-MATEMATIČKOM FAKULTETU UNIVERZITETA U SARAJEVU“ na adresu Prirodno-matematički fakultet Univerziteta u Sarajevu, ulica Zmaja od Bosne br. 33/III.

Nepotpune i neblagovremene prijave neće se uzeti u razmatranje.